proxectonos/corpus_dominio_cientifico huggingface dataset:
Branqueo de capital

O branqueo de capital (tamén coñecido como lavado de cartos, lavado de capitais, lavado de activos ou lexitimación de capitais) é unha operación que consiste en facer que os fondos ou activos obtidos a través de actividades ilícitas aparezan como o froito de actividades legais e circulen sen problema no sistema financeiro. O branqueo de capitais comeza coa comisión dun acto delituoso de tipo grave (a obtención de beneficios ilegais nos mercados financeiros ou outros sectores económicos). O branqueo de capitais é un delito autónomo que non require dunha condena xudicial previa pola comisión da actividade delituosa pola que se orixinaron os fondos. Clases de diñeiro negro
Diñeiro negro en sentido estrito: é aquel que procede de actividades ilegais (roubo, malversación de fondos, tráfico de drogas, tráfico de armas, prostitución ou contrabando). Non pode ser declarado á facenda pública porque suporía unha confesión do delito en cuestión.
Diñeiro negro no senso amplo (tamén chamado en ocasións diñeiro sucio): é todo diñeiro que non sexa declarado, sexa cal for o motivo. O caso máis frecuente é a evasión de impostos.
Como produto da evasión de impostos, o diñeiro negro pode supor un problema para o seu propietario, posto que é un indicio claro dun posible delito fiscal, e debe tratar de ocultar á facenda pública a súa existencia (evitando, por exemplo, as entidades bancarias e gastándoo en bens que non deixen rastro fiscal).
Como produto de actividades ilegais, o diñeiro negro pode ser un indicio de devanditas actividades (a persoa ten unha riqueza que non pode explicar). Nestes casos, ó procedemento mediante o cal o diñeiro negro faise pasar por diñeiro obtido legalmente denomínaselle branqueo de capitais (lavado de diñeiro), e o seu obxectivo é facer que ese diñeiro tribute e figure oficialmente como procedente dunha actividade lícita.
Branquexamento do coral

O branquexamento do coral ou descoloración do coral é un fenómeno debido ao estrés inducido pola expulsión ou a morte das microalgas simbióticas mutalistas, dinoflaxelados do xénero Symbiodinium, coñecidas como zooxantelas, ou pola perdida de pigmentación do protozoo. Os corais que forman grandes estruturas nos ecosistemas dos arrecifes de coral de mares tropicais dependen da relación simbiótica con este protozoo, que lle dá ao coral a súa coloración, cunha cor específica para cada clado. Baixo estrés, o coral expulsa ás súas zooxantelas, o que lle dá unha tonalidade clara ou completamente branca, ao que se debe o termo "branquexamento".
Unha vez que o branquexamento comeza, tende a continuar incluso aínda despois de que cese o estrés. Se a colonia de coral sobrevive ao período de estrés, as zooxantelas moitas veces requiren de semanas a meses para recuperaren a densidade normal.
Braquiación

A braquiación é unha modalidade de locomoción animal nas árbores, característica dos primates, e en particular dos simios antropomorfos. Debe o seu nome ao antropólogo escocés Arthur Keith e consiste no desprazamento pendurándose das pólas cos brazos estendidos, oscilando o corpo dun brazo a outro ao tempo que se fai unha reviravolta no aire, isto é posible pola gran capacidade de movemento do brazo por riba dos ombreiros debido a modificacións anatómicas que fai que as omoplatas estean situadas en posición dorsal, ademais da mobilidade do pulso, a clavícula alongada e a posibilidade de estender totalmente os brazos
Braquigrafía

A braquigrafía, do grego brakhys (curto) + graphe (escrita), é a técnica da escrita que consiste en reducir o número de caracteres ou grafemas en comparación coas normas ortográficas habituais. Debido a isto, unha mesma palabra escrita braquigraficamente ten menos trazos e polo tanto escríbese máis rápido. Tipos
Os seus tipos principais son abreviatura, sigla e acrónimo. Nesta idea baseouse o que se deu en chamar taquigrafía ou estenografía. Historia
Inda que é típico da sociedade contemporánea onde o tempo é ouro, non é exclusivo: xa na época medieval se reducían letras e mesmo palabras. Xa daquela non se escribía completamente a conxunción que, substituíndose con q, e en realidade a letra ñ ou as nasais escritas coma en portugués (ã e õ), proceden da simplificación das dúas letras de nn ou an e on nunha soa, localizando o segundo n enriba da outra letra. Moito máis anteriores, existen acrónimos mesmo na época romana, como poden ser INRI ou SPQR. Outros coñecidos na época medieval e sobre todo despois son AMDG para os xesuítas, QED nos textos de ciencia ou a mesma arroba, signo utilizado para representar a unidade de medida homónima.
Braquiloxía

A braquiloxía (do grego βραχύς "breve" e λόγος "palabra") é un recurso estilístico consistente na supresión de elementos da frase que non están no contexto.
Braquiterapia

Braquiterapia (da palabra grega brachys, que significa "curta distancia"), tamén coñecida por radioterapia interna, radioterapia de fonte selada, curieterapia ou endocurieterapia, é unha forma de radioterapia na que se coloca unha fonte de radiación dentro de, ou xunto á área que necesita de tratamento. A braquiterapia é utilizada normalmente como tratamento eficaz contra o cancro do pescozo, de útero, de próstata, de mama e da pel, podendo tamén ser utilizada no tratamento de tumores en diversas outras áreas do corpo. A braquiterapia pode ser utilizada independentemente ou en combinación con outras técnicas terapéuticas, como a cirurxía, radioterapia de raios externos (EBRT, External Beam Radiotherapy) e quimioterapia.
Ao contrario da EBRT, na que o tumor recibe raios x de alta enerxía a partir do exterior do corpo, a braquiterapia implica a colocación precisa de fontes de radiación directamente no lugar do tumor canceríxeno. Un dos aspectos fundamentais da braquiterapia é que a radiación afecta só unha área moi localizada xunto ás fontes de radiación. Fica así reducida a exposición de tecidos saudábeis que se encontran máis afastados das fontes de radiación. Alén diso, se o doente se move ou se houbese algún movemento do tumor dentro do corpo durante o tratamento, as fontes de radiación manteñen a posición correcta relativamente ó tumor. Estas características da braquiterapia ofrecen vantaxes sobre a EBRT - o tumor pode ser tratado con doses moi elevadas de radiación localizada, reducíndose ó mesmo tempo a probabilidade de danos innecesarios nos tecidos saudábeis máis achegados.
Braquiúros

Os braquiúros (Brachyura, do grego βραχύς brachýs 'curto' e ουρά ourá 'cola') son unha infraorde de crustáceos decápodos que inclúe a maior parte dos cangrexos ou caranguexos de mar.
Os braquiúros coñécense vulgarmente como cangrexos, aínda que algúns reciben outros nomes e, por outra parte, non todos os animais denominados cangrexos pertencen a este grupo.
Brassica

Brassica é un xénero botánico da familia Brassicaceae, que comprende numerosas especies utilizadas polo ser humano como condimento ou alimento, de grande importancia na horticultura e na agricultura, como os nabos, repolos ou as verzas. O xénero é nativo do oeste de Europa, rexión mediterránea e rexións de clima temperado de Asia. Tamén inclúe plantas bravas. Son plantas importantes na gastronomía galega: repolo, nabo (nabiza, grelo), verzas etc.
Hai máis de 30 especies bravas e híbridos, e numerosos cultivares adicionais e híbridos de orixe cultivada. Moitas son anuais ou bienais, e algunhas son pequenos arbustos.
Hoxe en día o xénero é cultivado mundialmente. Nalgunhas especies, case todas as partes son comestíbeis, incluída a raíz, coma na rutabaga ou no nabo (carola, grelos e nabizas), os talos (col ravo), as follas (repolo, coia de Bruxelas), as flores (coliflor, brócoli), as sementes (mostaza e a colza Brassica napus).
Algunhas formas con follaxe branca ou púrpura ou cabezas florais úsanse para ornamentar.
As especies de Brassica son consumidas polas larvas de varias especies de Lepidoptera (bolboretas e avelaíñas).
Por mor á súa importancia agrícola, as Brassica teñen moito interese científico. As estreitas relacións entre seis especies particularmente importantes (Brassica carinata, B. juncea, B. oleracea, B. napus, B. nigra e B. rapa) descríbense na chamada teoría do Triángulo de U. Especies
Dos case 1. 000 táxones descritos, só unhas 40 especies e uns 80 táxones infra-específicos son considerados válidos e aceptados. Practicamente todos os outros son meros sinónimos. A listaxe a seguir é unha lista abreviada, con énfase na importancia económica. B. carinata: mostaza de Abisinia
B. elongata: mostaza longa
B. fruticulosa: repolo mediterráneo
B. juncea: mostaza parda
Brassica napus: colza
Brassica napus var. napobrassica, ou Brassica napobrassica: rutabaga
Brassica nigra: mostaza negra
Brassica oleracea: coles ou coias, col brava:
Brassica oleracea var. acephala: verza, col galega.
Brassica oleracea convar. acephala var. sabellica: col de follas, ou crespa, kale
Brassica oleracea var. viridis: repolo
(Brassica oleracea convar. capitata var. sabauda: col de Savoia
Brassica oleracea var. capitata f. rubra: lombarda, col vermella
Brassica oleracea gongylodes: col ravo
Brassica oleracea var. botrytis: coliflor e romanesco
Brassica oleracea var. gemmifera: col de Bruxelas
Brassica oleracea italica: brócoli
Brassica perviridis: tender green, mustard spinach
Brassica rapa: nabos, nabo bravo.
Brassica rapa var. rapa: nabo branco, nabo cultivado (grelos e nabizas)
Brassica rapa var. pervidis ou var. komatsuna: komatsuna ou espinaca xaponesa
Brassica rapa ssp. rapa f. teltowiensis, nabo de Teltow
Brassica pekinensis ou Brassica rapa var. pekinensis: col chinesa
Brassica narinosa: ou Brassica rapa var. narinosa: tatsoi' ou mostaza espinaca.
Brassica tournefortii: mostaza asiática
Nomes obsoletos
B. kaber (mostaza brava): véxase Sinapis arvensis
B. alba ou B. hirta (mostaza branca ou amarela): véxase Sinapis alba
Brassica oleracea gongylodes

Brassica oleracea gongylodes, ou col ravo, é unha planta da familia das crucíferas. Denominada no norte de Europa moi frecuentemente como Kohlrabi (xerm. kohl + rabí). É unha variedade de col con gran parte á inchume que posúe a súa carne, de forma case esférica (xocosamente comparada co Sputnik pola súa similitude na forma).
O Kohlrabi foi creado por selección artificial para ser unha planta de crecemento de tipo meristema, a súa orixe na natureza é un cruzamento da planta salvaxe da col silvestre e o ravo branco salvaxe. Características
Trátase dunha planta con grandes capacidades de cultivo de carácter bienal. Acompaña facilmente aos cultivos de cebolas, florece desde os meses de maio a agosto e posúe unhas flores hermafroditas. A parte comestible da planta é unha especie de bulbo (en realidade é unha especie de talo inmaturo engrosado, a versión madura é de textura madeira) en forma esférica cos troncos saíndo de forma ostensible, o tamaño da parte comestible adoita ser de 5 cm de diámetro, aínda que é variable, podendo chegar diámetros máis grandes, denominados superschmeltz/xigante (todas elas adoitan ter calidade para ser comestible). A cor pode oscilar desde o verde claro (máis habitual), até o violeta (a cor violeta é superficial, no seu interior adoita ter unha carne amarela). Os talos adoitan chegar a crecer de 3 a 5 dm de longo cunha folla ampla (comestible, pero que a miúdo se refuga). Contido nutricional
Brassica oleracea gongylodes pódese comer tanto cru como cocido (non máis dun cuarto de hora). Adoita ter un alto contido de elementos nutritivos como o selenio, vitamina B, ácido fólico, vitamina C, potasio, magnesio e cobre que adoitan achegar unha enerxía de 24 kcal/100 g. Usos
O principal uso da planta é culinario, adoita atoparse con relativa facilidade nas verdulerías e nas cociñas de Alemaña, Austria e de Suíza. Aínda que en menor medida pode verse nos Países Baixos e Suecia. Sexa como sexa, por regra xeral adóitase cortar en dados alargados dun centímetro de grosor e é un ingrediente que forma parte das sopas ou das ensaladas tras ser cocido (non máis dun cuarto de hora).
As follas son comestibles, crúas en ensaladas, adoitan cocerse ás veces e servirse como unha col.
Nos Estados Unidos emprégase principalmente como alimento para a gandaría, adóitase empregar por ser das hortalizas de achegue máis importante en carbohidratos, chegando a 6, 5 g por cada 100 g de Kohlrabi comestible. Existe no entanto en Hamburg Township, Míchigan a cidade se autodenominado como a "capital mundial do Kohlrabi" na que se celebra anualmente un festival que chegou a acoller a 600 persoas.
Alimentos que se combinan con Brassica oleracea gongylodes
Existen algúns alimentos que se poden combinar con Brassica oleracea gongylodes para elaborar sopas, salsas ou ensaladas.
Bos "veciños"
Xudía verde
Chícharos
Patacas
Leitugas
Allo porro
Ravo
Remolacha
Scorzonera (raíz negra ou nabo negro)
Raíz de apio
Espárrago
Espinacas
Tomate
Melón
Cenoria
Malos "veciños"
Amorodo
Allo
Mostaza Sinapis alba
Cebola
Carballo
Brassicogethes aeneus

Brassicogethes aeneus é unha especie de escaravellos da familia Nitidulidae. Anteriormente era coñecido co nome de Meligethes aeneus.
Encóntrase en Europa e norte de Asia (excluíndo China) e América do Norte. Unha subespecie de Brassicogethes aeneus é B. aeneus dauricus.
Os adultos son de 2–3 mm de longo, 1–2 mm de ancho e cor negra con tons verdes metálicos. As larvas miden ata 3 mm de longo e son brancas con placas marróns esclerotizadas.
Brassicogethes aeneus é unha importante praga da colza. Non se sabe se contribúen á polinización da colleita.
As femias poñen os ovos nos casulos das flores da planta hóspede e as larvas desenvólvense dentro das flores. A oviposición e os danos que sofre o casulo da flor da colza (e igual con Brassica) pola alimentación do animal poden causar que as flores caian. Tanto adultos coma as larvas aliméntanse do pole e néctar das flores.
Brate

Brate, tamén coñecido como Brath ou Breo na mitoloxía celta, foi o pai de Breogán, morto durante a conquista de Iberia. Historia
Segundo o Lebor Gabála Érenn, Brath descendería de Sru, da estirpe dos Gaels (gaélicos), liderando unha expedición saída de Exipto na procura dunha "terra para todos" profetizada por un druída. Brath chegaría a Iberia como líder tras fracasar na conquista de Sicilia. A súa morte, nunha das batallas de conquista do territorio, deixaría a tarefa aberta para que a rematase o seu fillo.
Tense procurado unha explicación histórica ao mito na suposta orixe de Brath dende o grupo celta dos gálatas de Asia Menor, de onde serían expulsados migrando novamente cara a Occidente.
Este Brath é en gaélico o que en galego é Breo, de tal xeito que Breogán é o fillo de Breo, Breo genus.
Brave (filme de 2012)

Brave é un filme estadounidense de animación do estudio Pixar que foi dirixido por Mark Andrews e estreado no 2012. Sinopse
Merida, a indómita filla do Rei escocés Fergus e da Raíña Elinor, é unha hábil arqueira que decide romper cun antigo costume, que é sagrado para os señores da terra: o xigantesco Lord MacGuffin, o alporizado Lord Macintosh e o rosmón Lord Dingwall. As accións de Merida desencadean o caos e a furia no reino. Ademais, pide axuda a unha sabia anciá que lle concede un desexo moi desafortunado. A rapaza terá que afrontar grandes perigos antes de aprender que é a auténtica valentía. Personaxes
Kelly Macdonald como Merida
Emma Thompson como Raíña Elinor
Billy Connolly como Rei Fergus
Julie Walters como A meiga
Robbie Coltrane como Lord Dingwall
Kevin McKidd como Lord MacGuffin e o rapaz de MacGuffin
Craig Ferguson como Lord Macintosh
Sally Kinghorn e Eilidh Fraser como Maudie
Peigi Barker como Merida de nena
Steven Cree como o rapaz Macintosh
Steve Purcell como The Crow
Callum O'Neill como Wee Dingwall
Patrick Doyle como Martin
John Ratzenberger como Gordon
Brazo

Na anatomía humana, o brazo é o segundo segmento do membro superior, entre a cintura escapular (que o fixa ao tronco) e o antebrazo. Definicións
Na linguaxe popular, o termo brazo úsase como sinónimo da extremidade superior ou membro superior do ser humano. No entanto, en anatomía, chámase brazo á porción proximal do membro superior, formada polo úmero, que articula, no ombro, coa escápula (ou omoplata) e, no cóbado, coa ulna e o radio, que forman o antebrazo. Brazo en anatomía
Músculos
O brazo posúe catro músculos que se encontran no mesmo compartimento fascial que, no tórax, cobre o deltoide e o pectoral maior: O músculo coracobraquial, que liga o úmero á apófise coracoide da omoplata, no ombro;
O músculo braquial anterior, que fai a ligazón co cúbito, no cóbado;
O bíceps braquial, gran músculo da parte anterior do brazo que ten ese nome por posuír dúas cabezas (ou partes iniciais), unha ligando igualmente á apófise coracoide e a outra á cavidade glenoide da omoplata; e
O tríceps braquial, o músculo da parte posterior do brazo, que ten ese nome por posuír tres cabezas; é responsábel do movemento lonxitudinal do cóbado.
Dos lados do bíceps existen dúas concavidades, na interna das cales se encontra a arteria braquial e o nervio medio do brazo. Imaxes
Brazo (cefalópodo)

Nos cefalópodos, denomínase brazo, ou raxo, aos membros pares de función, entre outras, locomotora, situados na cabeza. Todos os cefalópodos teñen polo menos oito brazos.
Eran os Nautiloidea (dos que o náutilo, Nautilus pompilius) os que tiñan máis, pero os seus membros non estaban equipados con ventosas, a diferenza dos outros cefalópodos. As luras e as sepias teñen dez brazos, mentres que os octópodos (polbos e especies afíns), son os que teñen oito.
Nas clasificacións clásicas, baseadas nestes caracteres sinapomórficos, os dous subgrupos de octópodos difiren, entre outras cousas, pola presenza de pares de cilios ou pestanas en cada ventosa, os chamados cirri en latín científico. O Cirrina dispoñen deles, mentres que os Incirrina non os presentan. Utilización dos termos brazo e tentáculo
Para evitaren as confusións, certas fontes distinguen os brazos dos cefalópodos dos tentáculos. Cando se fai esta distinción, os tentáculos refírense aos dous membros adicionais, máis longos que os outros membros, que teñen luras e sepias. Así, o termo tentáculo sería inapropiado para os polbos, que carecen destes dous órganos.
Nos brazos as ventosas dispóñense en toda a súa lonxitude, mentres que nos tentáculos están só ao final. Porén outras fontes non fan esta distinción.
O termo tentáculo deriva do verbo latín medieval tentare, que significa "tentar", "apalpar", "sentir", "tocar".
Brașov

Brașov (en húngaro: Brassó) é a capital do distrito (județ) localizado no centro de Romanía, ao sueste da rexión histórica de Transilvania, o Condado de Braşov. Foille outorgado o título de cidade-mártir pola participación dos seus cidadáns na Revolución romanesa de 1989.
Conforme ao censo de 2002, ten 283. 901 habitantes. A estación de inverno Poiana Brașov está a 12 km do centro do concello, dispoñendo dunha infraestrutura desenvolvida para a práctica dos deportes de inverno.
A patroa da cidade é a Virxe María. A súa estatua está encima dun dos contrafortes da Igrexa Negra, que está orientado cara á Casa Sfatului, co escudo de Brașov esculpido debaixo, en relevo.
Brecon Beacons

Os Brecon Beacons (en galés: Bannau Brycheiniog), tamén o nome dun parque nacional, é unha cadea montañosa situada en Gales. A maior altitude das Brecon Beacons é o pico Pen y Fan, que ten 886 metros de altura, chamado a Cadeira do rei Artur. Parque Nacional Brecon Beacons
Os Brecon Beacons son unha das catro cordilleiras e outeiros situados en Gales que forman o Parque Nacional de Brecon Beacons. O Parque Nacional foi creado en 1957, sendo o terceiro dos tres parques galeses despois de Snowdonia en 1951 e o Parque Nacional da Costa de Pembrokeshire en 1952. Adestramento militar
Os Brecon Beacons úsanse para adestrar membros das forzas armadas do Reino Unido e para os reservistas militares. A Escola de Batalla de Infantaría do Exército está situada en Brecon, e o Servizo Aéreo Especial (SAS) usa a localización para facer probas aos candidatos. En xullo de 2013, tres soldados morreron por sobrequecemento ou golpe de calor durante o adestramento do SAS. Un capitán do exército foi atopado morto en Corn Du despois de adestrar en tempo xeado polo SAS.
Brega

Brega é un xénero musical popular brasileiro. O termo, orixinalmente considerado de carácter pexorativo e discriminatorio, foi sendo incorporado e asumido, perdendo gradualmente co tempo este significado.
Historicamente, os maiores cantantes do lexítimo xénero brega están no nordeste brasileiro, sendo o pernambucano Reginaldo Rossi e o cearense Falcão, dous dos seus maiores representantes na actualidade, sendo que o último segue unha liña de brega humoristico.
Eventualmente, aínda se confunde o brega con outros ritmos que posúen en común con el a característica do romanticismo excesivo, como o pagode moderno, porén sen conservar as características propias do auténtico brega.
Bregenz

Bregenz é unha cidade austríaca, capital do estado federal de Vorarlberg ó oeste do país. A cidade fai fronteira con Suíza e Alemaña, e está situada á ribeira do lago Constanza.
Está situada a unha altitude de 400 metros, ten unha poboación de 29. 806 habitantes (2018) e unha superficie de 29, 51 km². É o centro político, turístico, industrial, administrativo e de servizos do estado de Vorarlberg.
Breinigerberg

Breinigerberg é unha cidade de Alemaña no Estado Federal de Renania do Norte-Westfalia.
BremSat

BremSat foi un satélite artificial alemán lanzado desde a bodega de carga do transbordador espacial Discovery durante a misión STS-60. Características
BremSat foi construído polo Centro de Tecnoloxía Espacial Aplicada e Microgravidade (ZARM polas súas siglas en alemán), pertencente á Universidade de Bremen co patrocinio da Axencia Espacial Alemaña. Tiña forma de dodecaedro de 48 centímetros de diámetro e 52 centímetros de altura.
O satélite foi inxectado nunha órbita inicial de 363 x 344 quilómetros e cunha inclinación orbital de 56, 9 graos e reentrou na atmosfera o 12 de febreiro de 1995. Obxectivos da misión
A misión de BremSat dividiuse en tres fases: Microgravedade, a bordo do transbordador, antes de ser lanzado.
Orbital, trala inxección en órbita.
Reentrada atmosferica.
Os obxectivos eran facer medicións de condutividade de calor, forzas de aceleración residuais, estimar a calidade da microgravedade a bordo, investigar a distribución de densidade e a dinámica dos micrometeoritos e das partículas de po en órbita baixa da Terra, cartografar a distribución de oxíxeno atómico, medir o intercambio de momento e enerxía entre o fluxo molecular e o satélite en rotación e medir a presión e temperatura durante a reentrada atmosferica.
O satélite levaba a bordo un volante de inercia e bobinas magnéticas, un magnetómetro e sensores solares e estelares.
Bressolles, Ain

Bressolles é unha vila francesa do departamento do Ain, na rexión de Ródano-Alpes.
Breve

A breve ( ˘ ) é un sinal diacrítico con forma de medio círculo aberto por riba que se coloca sobre ou baixo unha letra. É semellante ao caron, pero este ten forma apuntada en lugar de arredondada. Uso
Algúns dicionarios modernos de grego clásico e latín empregan a breve para sinalar vogais breves, como oposición ao macron.
En romanés úsase sobre o A para representar a vogal /ə/.
En turco ğ alonga a vogal precedente.
En vietnamita representa vogais adicionais.
No esperanto emprégase sobre o u para indicar que é unha semivogal.
Na romanización do sinhala indica unha consoante prenasalizada, por exemplo, n̆da representa [ⁿda]. Tamén se emprega en romanizacións do coreano e no pinyin. Breve inferior
A breve colocada baixo o H (Ḫ) emprégase na romanización do árabe, do acadio e dos xeróglifos exipcios.
A breve dupla e a breve tripla inferiores aparecen nunha proposta ortográfica para os dialectos do baixo alemán presentada na década de 1980 pola Landschaftsverband Rheinland.
Breve inversa

A breve inversa ( ̑ ) é un sinal diacrítico con forma de semicircunferencia aberta por baixo. A súa forma é inversa da do breve. Tamén é similar ao acento circunflexo, pero con forma arredondada e non apuntada. Usos
Emprégase sobre algunhas letras en romanizacións do serbocroata.
No Alfabeto Fonético Internacional emprégase baixo unha vogal para indicar que non é silábica. Por exemplo [i̯, u̯] representan as semivogais [j w]. Usos non lingüísticos
En Matemáticas un sinal análogo indica un arco.
Colocado sobre unha cifra da parte decimal dun número indica que é un número decimal periódico.
Brevirostres

Brevirostres é un clado de crocodilianos que inclúe os aligatóridos (aligátores e caimáns) e os crocodiloides. Os Brevirostres son crocodilianos con fociños curtos, e distínguense dos gaviais, os cales teñen fociños longos e delgados. Defínese filoxeneticamente como o último antepasado común de Alligator mississippiensis e Crocodylus niloticus e todos os seus descendentes. O seguinte cladograma mostra as relacións filoxenéticas de Brevirostres segundo Brochu (1997): O nome Brevirostres foi acuñado por primeira vez por Karl Alfred von Zittel en 1890. Von Zittel considerou que Gavialis, o gavial, estaba estreitamente relacionado con Tomistoma, o falso gavial, e excluíu ambos do grupo. Tomistoma, como o seu nome implica, tradicionalmente non era considerado moi emparentado con Gavialis, senón clasificado como un crocodílido. Dentro desa clasificación, todos os membros de Brevirostres son brevirrostrinos, ou de fociño curto. Porén, análises moleculares recentes apoian a clasificación de Zittel e sitúan Tomistoma como un parente relativamente próximo de Gavialis. Se esta clasificación se acepta, Brevirostres poderá considerarse un sinónimo júnior de Crocodylia. Se Brevirostres se define como o últio antepasado común de todos os brevirrostrinos, incluíndo Tomistoma, e todos os seus descendentes, os descendentes do antepasado común incluirían o gavial, e, por tanto, todos os crocodilianos.
Brewster Kahle

Brewster Kahle, nado o 22 de outubro de 1960 en Nova York, é un enxeñeiro informático, emprendedor e activista de Internet estadounidense. É defensor do acceso universal ó coñecemento e da biblioteca dixital. Biografía
Despois de rematar enxeñería informática no Instituto de Tecnoloxía de Massachusetts, onde foi alumno de Marvin Minsky, traballou no desenvolvemento da Wide Area Information Server. En 1996 creou, xunto con Bruce Gilliat, a empresa informática Alexa Internet que vendería a Amazon en 1999 por 250 millóns de dólares. Ese mesmo ano de 1996, fundou a institución sen ánimo de lucro Internet Archive, dedicada a preserva-la historia da rede que garda a evolución de moitos sitios web. En 2012 foi incluído no Salón da Fama de Internet.
Brfxxccxxmnpcccclllmmnprxvclmnckssqlbb11116

Brfxxccxxmnpcccclllmmnprxvclmnckssqlbb11116 (pronunciado «Albin») foi o nome que lle intentaron poñer uns pais suecos ao seu fillo nado en 1991. Historia
Os seus pais, Elisabeth Hallin e mais Lasse Diding, tiñan pensado non rexistrar legalmente o seu fillo como protesta contra a lei de nomes sueca (Namnlag (1982: 670)), a cal di: «Os nomes de pía non poderán ser aprobados se son ofensivos ou se poden supoñer unha incomodidadepara a persoa que os usa, ou se por motivos obvios non son apropiados como nome de pía».
Despois de que os pais fracasaran ao intentar rexistrar o nome no quinto aniversario do cativo, unha corte do distrito de Halmstad, ao sur de Suecia, multounos con 5. 000 coroas suecas (aproximadamente uns 500€). En resposta á multa, os pais enviaron o nome de 43 caracteres en maio de 1996, afirmando que era "un desenvolvemento expresionista que consideramos unha creación artística". Ademais, estes suxeriron que o nome debía ser entendido co espírito 'patafísico. A corte rexeitou o nome e mantivo a multa.
Máis adiante os pais trataron de cambiar a ortografía do nome por A (tamén pronunciado «Albin»). Outra vez, a corte negouse a aprobar o nome, citando a prohibición de ter un nome dunha soa letra.
Brial

O brial era un vestido de seda ou tea rica que empregaban as damas nobres da Idade Media. O brial cubría dos ombreiros aos pés, tiña mangas anchas e cinguíase polo van, deixando entrever, por unhas aberturas laterais, parte da camisa, a peza interior feminina da época.
Brian David Josephson

Brian David Josephson, nado en Cardiff, País de Gales, o o 4 de xaneiro de 1940, é un físico galés galardoado co Premio Nobel de Física do ano 1973. Traxectoria
Licenciouse en física en 1960 na Universidade de Cambridge, universidade na cal se doutorou catro anos despois. Investigacións científicas
Iniciou as súas actividades de investigación no Laboratorio Cavendish da mesma Universidade de Cambridge, lugar onde desenvolveu a totalidade das súas investigacións científicas. En 1962 explicou o que se chamaría efecto Josephson, segundo o cal se unha corrente eléctrica flúe entre dous elementos de material supercondutor separados por unha delgada capa de materia illante, perden estes toda a súa resistencia eléctrica cando se lles somete a unha temperatura próxima ao cero absoluto.
En 1973 foi galardoado co Premio Nobel de Física "polas súas predicións teóricas sobre as propiedades dunha supercorrente a través dunha barreira de túnel, en particular eses fenómenos coñecidos comunmente como efectos Josephson", que compartiu cos físicos Leo Esaki e Ivar Giaever.
Brian De Palma

Brian Russell De Palma, nado en Newark (Nova Jersey) o 11 de setembro de 1940, é un director de cinema e guionista estadounidense. Traxectoria
É fillo dun cirurxián, e desde moi temperá idade interesouse sobre todo polas ciencias e a técnica; en dúas ocasións gañou a "National Science Fair Competition". Namentres estudaba a carreira de Física, descubriu a súa paixón pola sétima arte, interesándose especialmente polo traballo de Alfred Hitchcock, Roman Polanski e Jean-Luc Godard. [Cómpre referencia] De 1962 a 1964 estudou arte dramática no Sarah Lawrence College de Nova York e dirixiu varias curtametraxes.
Logo de sete producións independentes, na que destaca a súa primeira mirada cara á guerra e en especial á guerra de Vietnam, con Greetings (1968) con Robert De Niro, salta á fama coa película Sisters (1973) e usa por primeira vez o estilo voyeurista que despois será, xunto coas pantallas divididas, unha característica no seu quefacer.
Brian Houghton Hodgson

Brian Houghton Hodgson, nado o 1 de febreiro de 1800 en Prestbury, Cheshire, e finado o 23 de maio de 1894 en Londres, foi un naturalista e etnólogo que traballou na India Británica, onde foi funcionario público. Traxectoria
Hodgson naceu en Prestbury, Cheshire. Á idade de dezasete anos viaxou á India como escritor da British East India Company.
Foi enviado a Katmandú no Nepal como Comisionado Asistente en 1819, converténdose en Residente (cargo equivalemnte a gobernador) británico en 1833.
Estudou aos nativos do Nepal, producindo un gran número de escritos sobre a súa lingua, literatura e relixión.
Moi interesado polas ciencias naturais, Hodgon estudou todos os aspectos da historia natural do Nepal, Sikkim e Bengala. Reuniu unha gran colección de aves e mamíferos disecados que finalmente doou ao British Museum.
Describiu novas especies de antílopes, dos que algúns foron chamados no seu honor, como o antílope tibetano Pantholops hodgsonii. Tamén descubriu 39 especies de mamíferos e 124 especies de aves que non foran descritas previamente, e 79 delas foron descritas por el, como, por exemplo, a perdiz tibetana (Perdix hodgsoniae). Obras destacadas
Miscellaneous Essays relating to Indian Subjects. Trübner, Londres 1880
Essays on the languages, literature, and religion of Nepál and Tibet. Trübner, Londres 1874
Comparative vocabulary of the languages of the broken tribes of Népál. Calcuta 1859
Papers relative to the colonization, commerce, physical geography, &c. .. . Calcuta 1857
Route of two Nepalese Embassies to Pekin with remarks on the water-shed and plateau of Tibet. Hodgson, Darjeeling 1856
Route from Kathmandu, the capital of Nepal, to Darjeeling in Sikim, interspersed with remarks on the people and country. Calcuta 1848
Essay the first. Thomas, Calcuta 1847
Preeminence of the vernaculars. Serampore 1847
Catalogue of Nipalese birds between 1824 and 1844. Calcuta 1844
Illustrations of the literature and religion of the Buddhists. Serampore, 1841 Abreviatura
A abreviatura Hodgson emprégase para recoñecer a Brian Houghton Hodgson como autoridade na descrición e taxonomía en zooloxía.
Brian Kobilka

Brian Kobilka é un científico estadounidense galardoado co Premio Nobel de Química no ano 2012 xunto a Robert Lefkowitz.
Brian L. Roberts

Brian L. Roberts, nado en Filadelfia o 28 de xuño de 1959, é un empresario multimillonario estadounidense, presidente e CEO de Comcast, unha empresa norteamericana que ofrece produtos e servizos de cable, entretemento e comunicacións que fundou seu pai, Ralph J. Roberts. Traxectoria
Roberts naceu no seu dunha familia xudía en Pensilvania, fillo de Ralph J. Roberts, o fundador de Comcast Corporation, e de Suzanne (de solteira Fleisher), unha antiga actriz e dramaturga. Seu avó materno, Alfred W. Fleisher, fora un investidor inmobiliario e filántropo que apoiou a reforma penitenciaria. Roberts formouse na Germantown Academy e obtivo unha licenciatura en Ciencias na Wharton School da Universidade de Pensilvania en 1981, e inmediatamente comezou a traballar no seo da empresa familiar.
En febreiro de 1990 Roberts sucedeu a seu pai como presidente de Comcast Corporation con 31 anos. Roberts exerceu como presidente da National Cable & Telecommunications Association (NCTA) de 1995 a 1996, coincidindo coa entrada en vigor da lei desreguladora de Telecomunicacións de 1996. Entre 2005 e 2007 foi presidente do consello de administración da NCTA. En 2000, Roberts adquiriu AT&T Broadband por 53200 millóns de dólares en accións e asumiu a súa débeda, ese acordo permitiulle a Comcast converterse no maior operador de cable do mund e en 2009 Comcast fíxose con NBCUniversal.
En 2021 Roberts ingresou polos seus cargos en Comcast 34 millóns de dólares e en 2022 calculábase o seu patrimonio neto en 1, 3 mil millóns de dólares.
Actividade deportiva
Xogador de squash, Roberts xogou durante a súa etapa universitaria na Ivy League e tras a súa graduación competiu nos Xogos Macabeos en Israel, gañou co equipo dos Estados Unidos medallas de prata en 1981, 1985 e 1997, de ouro en 2005 e de novo prata en 2009. O 21 de outubro de 2012 Maccabi USA homenaxeouno como unha "Lenda dos Macabeos".
Política
Roberts foi copresidente fundador de Filadelfia 2000, o comité anfitrión non partidista da Convención Nacional Republicana de 2000. O Pennsylvania Report incluíu a Roberts na listaxa de 2003 dos persoeiros máis poderosos na política de Pensilvania, e sinalou a súa influencia co gobernador de Pensilvania, Ed Rendell.
Dende 2006 doou máis de 76. 000 dólares a candidatos demócratas e 13. 500 dólares a republicanos. En decembro de 2009 escribiu unha carta ao presidente Barack Obama para darlle o seu apoio á Lei de protección do paciente e atención accesible.
Roberts está considerado próximo ao Partido Demócrata e apoiou a Hillary Clinton nas eleccións presidenciais dos Estados Unidos de 2016.
Brian Schmidt

Brian P. Schmidt, nado en Missoula (Montana) o 24 de febreiro de 1967, é un astrofísico estadounidense, profesor distinguido do Consello de Investigacións Científicas de Australia, forma parte da Universidade Nacional de Australia e do Observatorio astronómico de Monte Stromlo, tamén é membro do Centro Nacional de Investigación de Astronomía e Astrofísica de Australia e é coñecido polo uso da investigación de estrelas supernovas no estudo cosmolóxico.
Actualmente exerce como membro destacado do Consello de Investigacións Científicas de Australia.
Schmidt compartiu en 2006 o premio Shaw en astronomía e en 2011 o Premio Nobel de Física con Saul Perlmutter e Adam Riess por achegar evidencias a favor da aceleración na expansión do universo. Traxectoria
Graduado en Física e Astronomía pola Universidade de Arizona en 1989
Doutor en Ciencias Físicas pola Universidade Harvard en 1993. A tese doutoral estivo a cargo de Robert Kirshner e facíase uso do estudo das estrelas supernova clase Ia para medir a constante cosmolóxica de Hubble.
Instalouse en Australia en 1994 tras casar coa súa esposa Jenny M. Gordon, sendo estudante de económicas na Universidade Harvard. Actividades científicas
Schmidt foi un bolseiro postdoctoral do Centro Astrofísico Smithsonian de Harvard (1993-94) antes de marchar ó Observatorio Astronómico de Monte Stromlo en 1995.
Schmidt liderou o equipo de investigación High-Z Supernova onde realizou unha medición da expansión do universo até chegar a oito mil millóns de anos-luz no pasado.
En 1998 este equipo investigador xunto co Proxecto Supernova Cosmology, acharon evidencias de que o universo estaba a acelerarse na súa expansión. Sendo nomeado como "o acontecemento máis rompedor do ano" segundo a revista Science.
Schmidt actualmente lidera o proxecto de cartografía celeste para o proxecto do telescopio espacial e forma parte da Rede de Estudo do Ceo Austral (Southern Sky Survey). Premios e recoñecementos
2000 - Premio Malcolm McIntosh do goberno de Australia.
2000 - Premio Bok da Universidade Harvard.
2001 - Medalla Joseph Lade Pawsey da Academia Australiana de Ciencias.
2002 - Medalla Vainu Bappu da Sociedade Astronómica da India.
2005 - Lector do Marc Aaronson Memorial
2006 - Premio Shaw en Astronomía, compartido con Adam Riess e Saul Perlmutter.
2011 - Premio Nobel de Física, compartido con Adam Riess e Saul Perlmutter.
Schmidt e outros membros de equipo High-Z (definidos como coautores de Riess en 1998) compartiron en 2007 o Premio Gruber en Cosmoloxía, dotado con medio millón de dólares estadounidenses e con Saul Perlmutter do Laboratorio Nacional Lawerence Berkeley e o Proxecto Supernova Cosmology (o equipo definido como coautores de Perlmutter en 1999) polos seus descubrimentos na aceleración da expansión do universo.
Brickfilm

Brickfilm é un filme feito empregando ladrillos LEGO ou outros xoguetes de construción de plástico semellantes. O nome é un termo inglés que significa "Filme de ladrillos". Polo xeral fanse con stop motion, animación tradicional e filmes de imaxe real con xoguetes de construción de plástico (ou representacións dos mesmos), que tamén se consideran Brickfilms. Festivais de Brickfilming
Algúns festivais de cinema están adicados completamente a Brickfilms. A afección polo Brickfilming levou á creación de varias comunidades en liña, incluíndo BricksInMotion. com e Brickfilms. com, algunhas das cales foron recollidas nos medios de comunicación convencionais.
Bridget Jones

Bridget Jones é unha personaxe de ficción literaria, creada pola escritora inglesa Helen Fielding, que no ano 2001 a actriz norteamericana Renée Zellweger interpretou na película Bridget Jones's Diary, dándolle vida á unha muller solteira que está a piques de se lle pasar o arroz e que habita en Londres. Ao filme Bridget Jones's Diary seguiríalle unha segunda parte chamada, ao igual que o libro, "Bridget Jones: The Edge of Reason". Entre os actores que coprotagoniza a ficción cinematográfica figuran os actores británicos Colin Firth e Hugh Grant. Libros
Bridget Jones's Diary de Helen Fielding
Bridjet Jones: The Edge Of Reason de Helen Fielding Películas
Bridget Jones's Diary con Renée Zellweger e Hugh Grant - (2001).
Bridget Jones: The Edge Of Reason con Renée Zellweger e Hugh Grant - (2004).
Brikama

Brikama é unha das cidades máis grandes da Gambia, ao sur da cidade de Banjul, na Área do Goberno Local de Brikama. No 2002 contaba cunha poboación de 57000.
É coñecida polas súas tallas de madeira e os seus músicos. Como atractivo local pódese citar o Bosque da Cultura de Makasutu. A súa poboación en 1993 era de 42. 480 habitantes.
Luminosidade

En física de partículas defínese a luminosidade instantánea como o número de partículas por unidade de superficie e por unidade de tempo nun feixe. Mídese en unidades inversas de sección eficaz por unidade de tempo. Ó integrar esta cantidade durante un período de tempo obtense a luminosidade integrada, a cal mídese en unidades inversas de sección eficaz (como por exemplo o pb−1). Canto maior é esta cantidade, maior é a probabilidade de que se produzan sucesos interesantes nun experimento de altas emerxías. Dado un proceso cuxa sección eficaz coñecemos (X), para unha luminosidade integrada, L, xa dada, podemos estimar o número de veces que se vai producir ese suceso simplemente multiplicando ambas cantidades: Número de sucesos L × X En astronomía, a luminosidade é a cantidade de enerxía por unidade de tempo emitida en tódalas direccións por un corpo celeste. Está directamente relacionada coa magnitude absoluta. Habitualmente se mide por comparación coa luminosidade do Sol. Noutras ciencias, como a xeoloxía, a luminosidade instantánea (que neste caso emiten rochas, cristais ou minerais) é denominada brillo
Brioloxía

A brioloxía é a parte da botánica que trata do estudo das briófitas.
Brion

Brion é unha vila francesa do departamento do Ain, na rexión de Ródano-Alpes.
Briord

Briord é unha vila francesa do departamento do Ain, na rexión de Ródano-Alpes.
Brisa

Chámase brisa a unha circulación de ar (vento) de feble a moderada intensidade próxima á superficie. Tal circulación afecta a unha capa rasa da atmosfera (ata arredor de 200 metros de altitude) e os ventos locais asociados son extremamente influenciados (na dirección) por obstáculos naturais e (na intensidade) pola rugosidade da superficie. A súa dirección e intensidade, ben como o xurdimento e a disipación, dependen tamén da actuación ou non de efectos globais (de maior escala), tales como os sistemas frontais e mesmo outros fenómenos de mesoescala. Cando os ventos globais son febles, os ventos locais poden dominar. É o caso das brisas marítima/terrestre. Brisa marítima/terrestre
Como as masas de terra son quecidas polo sol máis rapidamente do que o océano, o ar enriba delas ascende e crea unha baixa de presión no chan que atrae o ar máis fresco do mar: o que se chama unha brisa marítima. Ao caer da noite, hai moitas veces un período de calma durante o cal a temperatura na terra e no mar son iguais. De noite, como o océano arrefría máis lentamente, a brisa sopra da terra, na dirección oposta, mais é xeralmente máis feble porque a diferenza de temperaturas é menor. Os monzóns do sueste asiático son brisas marítimas de grande escala. Varían a súa dirección entre as estacións porque as masas de terra son quecidas ou arrefriadas máis rapidamente que o mar: Monzóns de verán: do mar cara á terra (quecida).
Monzóns de inverno: da terra (máis fría) cara ao mar.
A brisa marítima é o desprazamento do ar frí­o que vén dos océanos en dirección ao ambiente terrestre.
A brisa terrestre é o desprazamento do ar frío que vén da terra en dirección ao mar. Brisas de val/montaña
Existen tamén as circulacións de brisa de val/montaña. No comezo do dí­a, o quecemento do ar do fondo do val (que estaba máis denso e pesado) fai que comece a fluí­r ao longo das costas coa forma de ventos de vales. Á noite, o proceso invértese e o ar frío e denso comeza a se acumular no fondo dos vales. É a brisa da montaña.
Brisón

Brisón (en latín Bryson, en grego, Βρύσων Ἡρακλεώτης) foi un filósofo pitagórico grego. Traxectoria
Iámblico menciónao como discípulo de Pitágoras, instruído nos últimos anos. Podería ser o mesmo que o escritor Brisón de Acaia mencionado por Teopompo nunha escolma feita por Ateneo de Naucratis e segundo a cal Platón tomaría algunhas ideas de Brisón.
British Lawn Tennis Club

O British Lawn Tennis Club foi unha sociedade recreativa fundada pola colonia británica na Coruña en 1893. Historia
O British Lawn Tennis Club foi fundado en decembro de 1893 polo diplomático irlandés Sydney Hamilton Little, cónsul británico na Coruña, como unha sociedade recreativa para a colonia británica na cidade galega. En 1894 varios dos seus membros participaron no primeiro partido de fútbol disputado na Coruña, xogando contra membros do Sporting Club Casino no Corralón da Gaiteira.
Britpop

O britpop foi un xénero de rock alternativo británico e un movemento que foi moi popular sobre todo en Gran Bretaña a mediados dos anos 90. O britpop emerxeu da escena indie aprincipios da década dos 90 e estaba caracterizado por bandas influenciadas polo pop guitar británico dos anos 60 e 70. O movemento desenvolveuse como unha reacción contra varias tendencias musicais e culturais de finais dos 80 e principios dos 90, particularmente o fenómeno grunge dos Estados Unidos.
A pesar de que as bandas de britpop non tiñan un son unificado elas foron agrupadas xuntas polos medios primeiramente como unha escena musical, máis que como un xénero propiamente, e posteriormente como un movemento cultural nacional. Blur, Oasis e Pulp son considerados os grupos máis representativos do britpop, e outras bandas asociadas a este movemento son Suede, Elastica, Ocean Colour Scene, Supergrass e The Verve. Esas bandas levaron o rock alternativo británico cara ao mainstream e formaron a espiña dorsal dun movemento cultural británico aínda maior denominado "Cool Britannia".
A pesar de que as súas bandas máis populares foron capaces de manter o seu éxito comercial internacionalmente, sobre todo en Norteamérica, o movemento en gran parte se disolveu cara finais da década dos 90. Estilo, raíces e influencias
As bandas de britpop estiveron fortemente influenciadas pola música inglesa dos anos 60 e 70, especialmente polas bandas de British Invasion coma The Beatles, The Rolling Stones, The Who, The Kinks e The Small Faces; por artistas de glam rock coma David Bowie e T. Rex; e grupos de punk rock como os Sex Pistols, The Jam, os Buzzcocks e Wire. As influencias específicas de cada banda varían: Blur e Oasis beben dos Kinks e dos Beatles respectivamente; mentres que Elastica está máis influenciada polo arty punk rock.
As bandas de rock alternativo da escena indie dos 80 e de principios dos 90 foron on antecesores directos do movemento britpop. A influencia de The Smiths foi común na maioría dos artistas britpop. A escena Madchester, encabezada por The Stone Roses, Happy Mondays e Inspiral Carpets (para quen Noel Gallagher de Oasis traballara de roadie), foi a raíz máis inmediata do britpop.
En termos de estilo, as bandas de britpop confiaban en temas pegadizos e escribían letras con temáticas afíns á mocidade británica da súa xeración. Estas bandas denunciaban que os grupos de shoegazing e grunge eran irrelevantes e non lle dicían nada ás súas vidas. Damon Albarn de Blur resumiu a súa actitude en 1993 cando despois de que lle preguntasen se Blur era unha "banda anti-grunge" dixo, "se o punk tratábase de desfacerso dos hippies, entón esu estou desfacéndome do grunge". A pesar da declarada inimizade entre os xéneros, algúns elementos eran comúns a ambos.
Brive-la-Gaillarde

Brive-la-Gaillarde é unha comuna do departamento de Corrèze, no Lemosín, Francia. Ten 48, 59 km² e 49. 600 habitantes. Historia
Formouse no século V arredor dunha igrexa, no século XII a cidade dotouse dun muro que a circundaba e durante a Guerra dos Cen Anos construíuse un segundo muro. Ningún deles existe na actualidade. Ata 1919 recibiu o nome de Brive, en occitano Briva.
Briz K

Briz K é o nome dun foguete ruso usado como remolcador espacial e etapa superior. Características
Briz K é un foguete usado como remolcador espacial ou etapa superior para ser usado con foguetes Rokot. Usa N2O4 e UDMH como propelentes e un motor con capacidade de ata oito reencendidos. O seu tempo máximo de combustión é de 1000 segundos.
Briz KM

Briz KM é o nome dun foguete ruso usado como remolcador espacial e etapa superior. Características
Briz KM é un foguete usado como remolcador espacial ou etapa superior para ser usado con foguetes Rokot. Trátase basicamente dun foguete Briz K con compoñentes máis compactos e un adaptador especial para satélites Globalstar. Usa N2O4 e UDMH como propelentes. O seu tempo máximo de combustión é de 1000 segundos.
Briz M

Briz M é o nome dun foguete ruso usado como remolcador espacial e etapa superior. Características
Briz M é un foguete usado como remolcador espacial ou etapa superior para ser usado con foguetes Proton M/Briz-M. Consiste nun cilindro central e un tanque externo de propelente exectable. A cantidade de propelente a bordo (N2O4 e UDMH) depende da misión a realizar. Briz M é capaz de operar ata 24 horas en órbita e ten un sistema de guiado propio. É capaz de ata oito reencendidos e o seu tempo máximo de combustión é de 1000 segundos.